STATION - U2 EST, WIGWAM

  Kevés olyan zenekar létezik, amire BONO is áldását adta. A STATION ilyen! A fiúk igazi U2 estet produkáltak a Wigwam közönségének. Egy elismert zenész azt állította róluk, hogy hitelesen adják elő a legendás ír csapat dalait. Naná, hogy kíváncsi lettem rájuk!
  Az “Elevation” után világossá vált, igaza volt. 
A srácokban az a jó, hogy nem a U2-t másolták le, mint a KISS Forever  Band… Viszont megvolt az a jellegzetes feeling, amit még mi is megéreztünk, akik nem vagyunk annyira oda a “ világ egyik legjobb zenekaráért”.
  A frontember, Csákvári Laci van olyan szuggesztív egyéniség, mint Bonyó apánk. Ja, és még hangja is van. (Olvadoztak is az első sorokban tomboló lányok.)
  A “Beautiful Day” tökéletesen bemelegítette a fiatalokat. A “Discothéque” pedig már olyan elementáris volt, hogy mindannyian extatikus állapotba kerültünk…Boom- Cha! Boom- Cha!
  Persze a U2 FAN CLUB értő kritikusai is eljöttek. Ahogy levettem, nekik is bejött a produkció.
  A STATION ’97 óta járja az országot. Ez a felállás idén alakult ki. Laci öccse, Gabi gitárkezelése meglepően felszabadult, de pontos. Dobos! Viktor olyan szenvedéllyel püföli a dobokat, akár Larry az Elevation turnén. A másik gitáros, LeMon pedig egész egyszerűen úgy néz ki, mint Bono! A “The Fly” közben mesélték, hogy ez az a szám, amit LeMon együtt énekelt a színpadon példaképével! Sőt, még napszemüveget is kapott. A sztori valódiságát fotó is bizonyítja.(station.pcdome.hu)
  A fiúk megnyerték a tavalyi Rock-Fesztivált Balatonbogláron, és 3 lemezre való saját anyaggal rendelkeznek. Jó lenne már egy nagylemez!
  Abban mindannyian egyetértettünk, hogy van fantázia a dalokban (Szeresselek v. gyűlöljelek, Várlak, Hazatérés) , ütősek, de épp csak annyira kemények, mint az elődöké…
  A koncert meglepetése és egyben csúcspontja Eszter, a csábos hastáncos lány produkciója volt a “Tér és Idő” c. szám alatt. (Akár a “Mysterious Ways” klipben.) Alig tértünk magunkhoz!
Ez az energikus szerzemény lehet a STATION legütősebb fegyvere a berobbanáshoz. Az 1. klip is ebből készül.
  A “One” közben kicsit magunkba szálltunk, de a buli után mindenki elégedett és jókedvű volt. Azt mondom én nektek, érdemes odafigyelni a fiúkra, akiknek a Wigwam is egy ÁLLOMÁS volt a sikerhez vezető úton…

Verebes Kriszti